Comença la nova edició dels Ludi Saguntini amb un acte de presentació, tallers i una obra de teatre
04 d’abril 2022

![](/media/g02f5v5w/c_6293.jpg?width=850&height=566.9886363636364)

Els Ludi Saguntini MMXXII, que inclouen el XXV Festival de Teatre Grecollatí de Sagunt i els tallers de cultura clàssica, promouen el coneixement d'eixa gran part de la nostra història a través d'experiències directes amb multitud d'activitats entre l'estudiantat de tota Espanya. Este matí s'ha inaugurat la seua nova edició, esta vegada ja presencial, amb un acte de presentació, tallers i la representació de la primera obra de teatre del festival, _Ifigenia en Áulide_, d’Eurípides, a càrrec del Grupo La Nave Argo del col·legi Inmaculada-Jesuitas d'Alacant.

Així mateix, fins a deu representacions de grups de teatre s'han programat en el Teatre Romà de Sagunt al llarg de les cinc jornades que duraran els Ludi, entre el 4 i el 8 d'abril i el 18 de juny, en la clausura del festival. Els tallers i activitats educatives dedicades a la divulgació de la vida en l'antiguitat recuperen la seua presencialitat total, amb mesures de seguretat i prevenció. No obstant això, la iniciativa dels Ludi Virtuals s'ha mantingut en oferta per a tots aquells centres i grups que no poden assistir. En este sentit, el portal virtual dels Ludi enguany està dedicat a Salus-Hygieia, la deessa de la salut, com a símbol del camí recorregut en este temps de pandèmia i de l'esperança a superar-la definitivament

En l'acte d'inauguració han participat l'alcalde de Sagunt, Darío Moreno; la vicepresidenta del Consell i consellera d'Igualtat i Polítiques Inclusives, Mónica Oltra Jarque; la secretària autonòmica de Cultura i Esports, Raquel Tamarit Iranzo; el regidor d'Educació, Jose Manuel Tarazona; en representació de l'Associació Ludere Discere, Enrique Martínez Cosen, Alma Brey i Ester Palomar i la representant de l'Associació Prósopon, Isabel Pérez Máñez. En l'acte també han sigut presents regidors i regidores de l'Equip de Govern.

![](/media/k1spizms/c_6223.jpg?width=850&height=566.9886363636364)

A més, esta vesprada continuen les representacions amb l'obra de teatre _Las Ranas_, d'Aristòfanes, a les 16.30 hores amb el Grupo Caligae de l'IES Castillo Puche, de Iecla (Múrcia).

Moreno ha indicat que els Ludi Saguntini «**van més enllà de Sagunt, són un referent nacional i internacional en el món de la cultura clàssica**», també ha assenyalat la **«importància**» que la Generalitat Valenciana «**siga ací amb nosaltres, donant suport a este esdeveniment, perquè este és un projecte de tots i totes, en el qual a part de participar les administracions, també participen moltes associacions**».

L'alcalde de Sagunt ha destacat que la cultura clàssica «**forma part del present i volem que continue sent el nostre futur**» i ha explicat que «**dins de la cultura clàssica hi ha moltes lliçons i reflexions, i en eixe aspecte Sagunt vol jugar un paper clau per a ser eixe referent a tots els àmbits**». A més, ha expressat que «**hui és un dia feliç perquè tornem a veure els nostres carrers plens de xiquets i xiquetes, de centres educatius i de moltes persones que tenen ganes d'aprendre, així com d'acostar-se a la nostra ciutat i continuar ampliant horitzons**». També ha agraït a l'organització i a les persones voluntàries el seu «**esforç d'actualització continua i de fer un pas més enllà, que es dona cada any».**

Així mateix, Tarazona ha explicat que «**este és un dels projectes educatius més encoratjadors que tenim a Sagunt. Durant esta setmana rebrem entre 12.000 i 13.000 xiquets i xiquetes del País Valencià i de la resta de l'Estat, que vindran als nostres tallers i al nostre festival. És un projecte únic a Europa i és pioner, que va eixir dels propis instituts i continua tenint eixe esperit**».

A més, el regidor d'Educació ha assenyalat que tant «**els tallers com el festival de teatre, és motiu de molt d'orgull, i a més enguany celebrem el 25 aniversari, i són molts anys fent obres de teatre amb més de 200.000 espectadors. Este és un projecte cooperatiu, un referent metodològic pels coneixements, aprenentatge i difusió de la cultura clàssica**». Finalment, ha destacat que «**som una ciutat educadora amb la nostra pròpia personalitat i identitat**».

Mónica Oltra ha expressat «**l'alegria de recuperar la presencialitat en una trobada tan important, ja que necessitem la vinculació personal i amb estos jocs estem conjuminant el lúdic, la diversió i el joc amb la cultura clàssica, i per tant l'aprenentatge**».

Raquel Tamarit ha indicat que este és «**un esdeveniment educatiu i cultural de primer ordre, únic a Europa. Des de la Conselleria d'Educació, Cultura i Esport som conscients de l'enorme esforç que heu fet per a arribar ací**». També ha explicat que els Ludi Saguntini «**tracen una línia entre passat, present i futur que molt poques activitats culturals i educatives aconseguixen. La seua solidesa és fruit d'un treball rigorós, il·lusionant i tossut de persones i institucions**».

![](/media/wxplng5n/c_6278.jpg?width=850&height=566.9886363636364)

Tant els Ludi Saguntini com el Festival de Teatre Grecollatí estan organitzats per Prósopon Sagunt i l'Associació Ludere et Discere i la Domus Baebia i compten amb el patrocini de la Conselleria d'Educació, Cultura i Esport i l'Ajuntament de Sagunt i la col·laboració de la Domus Baebia, la Societat Espanyola d'Estudis Clàssics i empreses i entitats com SAGGAS, Lafarge, Fertiberia, l'Autoritat Portuària de València, la Fundació Bancaixa-Sagunt i personal voluntari.

Els Ludi Saguntini comptaran amb els tallers de cultura clàssica _Spatia. El mundo clásico en la glorieta_, en manera presencial de 9.30 a 14.15 hores, amb activitats d'epigrafia i escriptura; la Plaça dels Déus; cuina romana antiga; mosaics; higiene i cosmètica antigues; ceràmica grega; cors i danses gregues; Edades; _Museum Scaenicum Graecolatinum; Itinera Archeologica_; i _Nunc Latine_ (el divendres)

D'altra banda, les representacions teatrals continuen demà, 5 d'abril, a les 12.00 hores, amb el Grupo Clásicos Luna de l'IES Pedro de Luna de Saragossa, que donarà vida a l'_Odissea_, el clàssic d'Homer; mentre que a les 16.30 hores el Grupo Arthistrion de Villaviciosa de Odón (Madrid) portarà la _Cistellaria de Plauto_. El dimecres 6 serà el torn de _Las Bacantes_ d'Eurípides, al migdia, de la mà del Grupo Noite Bohemia de l'IES Menéndez Pidal de la Corunya; i a les 16.30 hores arribarà el _Miles Gloriosus_ de Plauto, interpretat pel mateix grup.

El dijous 7, el Grupo Komos de l'IES Districte Marítim de València representarà a les 12.00 hores _Medea_ d'Eurípides i a les 16.30 hores _Lisístrata_, d'Aristòfanes. El divendres 8 tindrà lloc la _Pompa i Totum Latine_ a les 11.30 hores i al migdia el Grupo Alezeia Teatro del Colegio Maravillas de Benalmàdena (Màlaga) tancarà les representacions de la setmana amb l’_Aulularia_ de Plauto. Però serà el 18 de juny a les 20.00 hores quan es tanque definitivament la programació d'aquest XXV Festival de Teatre Grecollatí de Sagunt, quan el Grupo Párodos Teatro del IES Siberia Extremeña de Talarrubias (Badajoz) represente _La Paz_, d'Aristòfanes.

![](/media/klgeiwcn/c_6296.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/comenca-la-nova-edicio-dels-ludi-saguntini-amb-un-acte-de-presentacio-tallers-i-una-obra-de-teatre/ "Facebook")
*   [](http://twitter.com/share?url=https://aytosagunto.es/va/actualitat/comenca-la-nova-edicio-dels-ludi-saguntini-amb-un-acte-de-presentacio-tallers-i-una-obra-de-teatre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comenca-la-nova-edicio-dels-ludi-saguntini-amb-un-acte-de-presentacio-tallers-i-una-obra-de-teatre/ "Linked In")
*   [](mailto:?body=https://aytosagunto.es/va/actualitat/comenca-la-nova-edicio-dels-ludi-saguntini-amb-un-acte-de-presentacio-tallers-i-una-obra-de-teatre/)